Overvaal: Betogers oorhandig memorandumFoto: Ian Cameron. Sowat 750 tot 1 000 betogers het vanoggend voor Hoërskool Overvaal in Vereeniging saamgedrom. Maroela Media het vroeër berig dié hoërskool se deure is Donderdag gesluit nadat Angie Motshekga, minister van basiese onderwys, glo toestemming gegee het dat die skool Donderdag gesluit mag wees. Die skool sal Vrydag sy normale bedrywighede hervat. Ian Cameron, hoof van gemeenskapsveiligheid by AfriForum, het aan Maroela Media gesê daar was Donderdagoggend ŉ sterk polisieteenwoordigheid buite sowel as binne die skool. Verteenwoordigers van AfriForum asook private veiligheidswagte het voor die skool ŉ oog op die situasie gehou. “Die skool is uiteraard gesluit, so die kinders is nie in gevaar nie. In dié stadium sing en dans die betogers net,” het Cameron gesê. Hy het gesê ŉ bakkie is wel vol duike geklap, maar dit is onduidelik aan wie die bakkie behoort. Foto’s en beeldmateriaal van die betoging wat op sosiale media versprei is, het getoon hoe ŉ groot skare betogers naby die skool sing en dans. Kapt. Mavela Masondo, provinsiale woordvoerder van die polisie, het gesê die situasie buite die skool is baie kalm. “Die betogers het ŉ memorandum aan die hoof van die beheerliggaam en beamptes van die departement van onderwys oorhandig. Die skare is besig om uiteen te gaan,” het Masondo gesê. Masondo het ook bevestig dat daar sowat ŉ duisend betogers buite die skool was. Steve Mabona, woordvoerder van die departement van onderwys, het aan Maroela Media gesê die departement verwag dat leerders môre sal terugkeer skool toe. “Kyk, hulle het nou die memorandum oorhandig en ons sal so gou moontlik reageer daarop – enigiets wat skoolbedrywighede beïnvloed, sit ons net weer ŉ stap terug.” Foto: Ian Cameron. Foto: Ian Cameron. Foto: Ian Cameron.